Pasiūlymas Tarybos sprendimas dėl tarpinio Europos bendrijos bei jos valstybių narių ir Dramblio Kaulo Kranto ekonominės partnerystės susitarimo pasirašymo ir laikino taikymo /* KOM/2008/0438 galutinis */





[pic] | EUROPOS BENDRIJŲ KOMISIJA | Briuselis, 10.7.2008 KOM(2008) 438 galutinis Pasiūlymas TARYBOS SPRENDIMAS dėl tarpinio Europos bendrijos bei jos valstybių narių ir Dramblio Kaulo Kranto ekonominės partnerystės susitarimo pasirašymo ir laikino taikymo (pateikta Komisijos) AIŠKINAMASIS MEMORANDUMAS Pridedamas pasiūlymas – tai tarpinio Europos bendrijos bei jos valstybių narių ir Dramblio Kaulo Kranto ekonominės partnerystės susitarimo (EPS) pasirašymo ir laikino taikymo teisinė priemonė: Tarybos sprendimo dėl tarpinio EPS pasirašymo ir laikino taikymo pasiūlymas. Kaip paskelbta 2007 m. spalio 23 d. komunikate Tarybai ir Europos Parlamentui, dėl tarpinio EPS derėtasi su Dramblio Kaulo Krantu siekiant, kad šios šalies ir Bendrijos prekyba nenutrūktų, iki bus baigtas sudaryti išsamus EPS su visu Vakarų Afrikos regionu[1] nustojus galioti 2007 m. gruodžio 31 d. Kotonu susitarimo V priede nustatytam prekybos režimui ir Pasaulio prekybos organizacijos nuo šio prekybos režimo nukrypti leidžiančiai nuostatai. 2007 m. gruodžio 7 d. parafavus šį susitarimą, Dramblio Kaulo Krantas buvo įtrauktas į šalių, kurioms taikomas 2007 m. gruodžio 20 d. Tarybos reglamentu (EB) Nr. 1528/2007 priimtas EPS prekybos režimas, sąrašą. Šiuo reglamentu EPS prekybos režimas taikomas iš anksto. 2007 m. gruodžio 13 d. parafavus tarpinį EPS, Gana taip pat buvo įtraukta į šį sąrašą. Kadangi visos kitos Vakarų Afrikos šalys yra mažiausiai išsivysčiusios šalys, jos visos, išskyrus Nigeriją ir Žaliąjį Kyšulį, nuo 2008 m. sausio 1 d. gali naudotis iniciatyvos „Viskas, išskyrus ginklus“ (VIG), pagal kurią visi produktai, išskyrus ginklus, gali būti tiekiami ES rinkai be muitų bei kvotų, teikiamomis galimybėmis. 2008 m. sausio 1 d. Žaliajam Kyšuliui suteiktas šalies, nelaikomos mažiausiai išsivysčiusia, statusas, bet trejiems metams pratęstas laikotarpis, per kurį jis toliau naudosis pagal VIG režimą teikiamomis galimybėmis, kaip numatyta 2005 m. birželio 27 d. Tarybos reglamente Nr. 980/2005 dėl bendrųjų tarifų lengvatų sistemos taikymo (toliau – BLS). Nigerijai, kuri nelaikoma mažiausiai išsivysčiusia šalimi, buvo pasiūlyta derėtis dėl tarpinio EPS, atitinkančio susitarimus, dėl kurių derėtasi su Dramblio Kaulo Krantu ir Gana, bet ji nusprendė to nedaryti. Todėl nuo 2008 m. sausio 1 d. jai taikomas įprastas bendrosios lengvatų sistemos režimas. Derybos dėl galutinio EPS su visu Vakarų Afrikos regionu tęsiamos nuosekliai pagal 2002 m. birželio 12 d. Tarybos priimtus derybų dėl EPS su AKR valstybėmis nurodymus. Tarpiniame EPS išdėstytos nuostatos dėl prekybos prekėmis, muitų režimo ir prekybos lengvinimo, techninių prekybos kliūčių, sanitarinių ir fitosanitarinių priemonių. Jame taip pat išdėstytos vystomojo bendradarbiavimo nuostatos, kuriomis nustatomos prioritetinės EPS įgyvendinimo veiksmų sritys. Kiekvienas atskiras Susitarimo skyrius skirtas konkrečioms bendradarbiavimo sritims, o vystomojo bendradarbiavimo deklaracijoje nustatytas ryšys su ES pagalbos prekybai strategija ir paminėta, kad Komisija ir valstybės narės ketina finansiškai paremti regioninės plėtros fondą. Susitarime taip pat numatyta tęsti regionų lygmens derybas investicijų, paslaugų ir prekybos klausimais ir numatyta, kad jį pakeis galutinis regioninis EPS, kai pastarasis bus sudarytas. Iki tarpinis EPS įsigalios, jį numatyta taikyti laikinai. Komisija prašo Tarybos: - suteikti įgaliojimą Europos bendrijos vardu pasirašyti tarpinį EPS su Dramblio Kaulo Krantu; - patvirtinti, kad iki įsigaliojimo tarpinis EPS būtų taikomas laikinai. Pasiūlymas TARYBOS SPRENDIMAS dėl tarpinio Europos bendrijos bei jos valstybių narių ir Dramblio Kaulo Kranto ekonominės partnerystės susitarimo pasirašymo ir laikino taikymo EUROPOS SĄJUNGOS TARYBA, atsižvelgdama į Europos bendrijos steigimo sutartį, ypač į jos 133 ir 181 straipsnius kartu su 300 straipsnio 2 dalimi pirmos pastraipos pirmuoju sakiniu, atsižvelgdama į Komisijos pasiūlymą[2], kadangi: (1) 2002 m. birželio 12 d. Taryba įgaliojo Komisiją pradėti derybas su AKR šalimis dėl ekonominės partnerystės susitarimų. (2) Derybos dėl tarpinio ekonominės partnerystės susitarimo (toliau – tarpinis EPS) su Dramblio Kaulo Krantu buvo baigtos, o 2007 m. gruodžio 7 d. Susitarimas parafuotas. (3) Tarpinio EPS 75 straipsnyje numatyta iki įsigaliojimo jį taikyti laikinai. (4) Tarpinis EPS turėtų būti pasirašytas Bendrijos vardu ir laikinai taikomas, su sąlyga, kad vėliau jis bus sudarytas. NUSPRENDĖ: 1 straipsnis Bendrijos vardu patvirtinamas tarpinis Europos bendrijos bei jos valstybių narių ir Dramblio Kaulo Kranto ekonominės partnerystės susitarimo pasirašymas su sąlyga, kad dėl minėto tarpinio ekonominės partnerystės susitarimo sudarymo bus priimtas Tarybos sprendimas. Susitarimo tekstas pridedamas prie šio sprendimo. 2 straipsnis Tarybos pirmininkas įgaliojamas skirti asmenį (-is), kuris (-ie) bus įgaliotas (-i) Europos bendrijos vardu pasirašyti Susitarimą, jeigu jis bus sudarytas. 3 straipsnis Susitarimas taikomas laikinai, kaip nustatyta šio susitarimo 75 straipsnyje, kol bus baigtos jo sudarymo procedūros. Komisija paskelbs pranešimą, kuriame bus pateikta informacija apie laikinojo taikymo pradžios datą. Priimta Briuselyje [...] Tarybos vardu Pirmininkas […] FINANSINĖ TEISĖS AKTO PASIŪLYMO, KURIO POVEIKIS BIUDŽETUI YRA IŠIMTINAI SUSIJĘS SU PAJAMOMIS, PAŽYMA 1. PASIŪLYMO PAVADINIMAS: TARYBOS SPRENDIMAS dėl tarpinio Europos bendrijos bei jos valstybių narių ir Dramblio Kaulo Kranto ekonominės partnerystės susitarimo pasirašymo ir laikino taikymo. 2. BIUDŽETO EILUTĖS: Skyrius ir straipsnis: 12/120 Atitinkamais metais biudžete numatyta suma: 16 431 900 000 (2008 m. biudžetas) 3. FINANSINIS POVEIKIS ( Pasiūlymas neturi finansinio poveikio. ( Pasiūlymas neturi finansinio poveikio išlaidoms, bet turi tokį finansinį poveikį pajamoms: 4. KOVOS SU SUKČIAVIMU PRIEMONĖS Siekdama apsaugoti finansinius Bendrijos interesus nuo sukčiavimo ir kitų pažeidimų, Komisija gali vykdyti tikrinimus vietoje ir vykdyti kontrolę pagal tarpinio ekonominės partnerystės susitarimo 21 straipsnį. Prireikus tyrimus atlieka Europos kovos su sukčiavimu tarnyba (OLAF); tokie tyrimai reglamentuojami Europos Parlamento ir Tarybos reglamente (EB) Nr. 1073/1999. Komisijos tarnybos reguliariai tikrins dokumentus ir vykdys tikrinimus vietoje. 5. KITOS PASTABOS Priėmus Tarybos reglamentą 1528/2007 buvo panaikinti visi likę muitai, taikomi produktams, kilusiems iš AKR regionų ar valstybių, baigusių derybas dėl ekonominės partnerystės susitarimo ar susitarimų dėl PPO reikalavimus atitinkančios prekybos tvarkos. Todėl šis pasiūlymas neturi papildomo finansinio poveikio. [1] Šio regiono šalys yra Beninas, Burkina Fasas, Dramblio Kaulo Krantas, Bisau Gvinėja, Malis, Nigeris, Senegalas, Togas, Žaliasis Kyšulys, Gambija, Gana, Gvinėja, Liberija, Nigerija, Siera Leonė ir Mauritanija. [2] OL C[…], […], p. […].